4 Na rĩrĩ, thutha ũcio ngĩrora ngĩona mũrango mũhingũre kũu igũrũ, na mũgambo ũrĩa ndambire kũigua ũkĩnjarĩria watariĩ ta wa karumbeta, ũkĩnjĩra atĩrĩ: “Ambata ũũke gũkũ, na nĩ ngũkuonia maũndũ marĩa arĩ o mũhaka mekĩke.”2 Thutha ũcio hinya wa roho ũgĩũka igũrũ rĩakwa o rĩmwe, na atĩrĩrĩ, kũu igũrũ kwarĩ na gĩtĩ kĩa ũnene, na haarĩ mũndũ waikarĩire gĩtĩ kĩu.3 Na Ũcio waikarĩte thĩ aahaanaga ta ihiga rĩa njathibi na rĩa wakiki, na gĩtĩ kĩu gĩathiũrũrũkĩirio nĩ mũkũnga-mbura watariĩ ta ihiga rĩa thumarati.4 Na gĩtĩ kĩu gĩathiũrũrũkĩirio nĩ itĩ ingĩ mĩrongo ĩĩrĩ na inya cia ũnene, na ngĩona cikarĩirũo nĩ athuri mĩrongo ĩĩrĩ na ana mehumbĩte nguo cia rangi mwerũ, na maarĩ na thũmbĩ cia thahabu igũrũ rĩa mĩtwe yao.5 Gĩtĩ-inĩ kĩu kĩa ũnene nĩ hooimaga heni na mĩgambo na marurumĩ; na haarĩ na matawa mũgwanja maakanaga mbere ya gĩtĩ kĩu, na matawa macio marũgamĩrĩire maroho marĩa mũgwanja ma Ngai.6 Mbere ya gĩtĩ kĩu kĩa ũnene haarĩ na kĩndũ kĩahaanaga ta iria rĩtariĩ ta gĩcicio, kĩahenagia.Gatagatĩ-inĩ ga gĩtĩ kĩu kĩa ũnene o na mĩena yothe haarĩ na ciũmbe inya irĩ muoyo iria ciarĩ na maitho kũndũ guothe mbere na thutha.7 Kĩũmbe kĩa mbere kĩrĩ muoyo kĩahaanaga mũrũthi, na gĩa kerĩ kĩahaanaga ndegwa, na gĩa gatatũ kĩarĩ na ũthiũ ta wa mũndũ, nakĩo gĩa kana kĩahaanaga nderi ĩrombũka.8 Ciũmbe icio inya irĩ muoyo, o kĩũmbe kĩarĩ na mathagu matandatũ; ciarĩ na maitho mĩena yothe o na rungu. Na mũthenya o na ũtukũ ithiaga na mbere kuuga ũũ: “Mũtheru, mũtheru, mũtheru nĩ Jehova* Ngai, Mwene Hinya Wothe, o ũcio warĩ ho na nowe ũrĩ ho na nowe ũroka.”9 Hingo ciothe rĩrĩa ciũmbe icio irĩ muoyo ciagooca Ũcio ũikarĩire gĩtĩ kĩa ũnene, o Ũcio ũtũũraga tene na tene, o na ciamũhe gĩtĩo na ciamũcokeria ngatho,10 athuri acio mĩrongo ĩĩrĩ na ana megũithagia thĩ mbere ya Ũcio ũikarĩire gĩtĩ kĩa ũnene na magathathaiya Ũcio ũtũũraga tene na tene, na magaikia thũmbĩ ciao mbere ya gĩtĩ kĩu, makiugaga atĩrĩ:11 “Wee Jehova* Ngai witũ, nĩ wagĩrĩire rũgooco na riri na gĩtĩo o na hinya, nĩ gũkorũo nĩwe wombire indo ciothe, na tondũ wa wendi waku ikĩgĩa kuo na ikĩũmbwo.”
kik_Latn